J. Buček, poslanec: (2004-06-30):
V súčasnosti z celkového počtu študentov vojenskej leteckej akadémie je asi 40 % civilných študentov. Štúdium týchto študentov však nie je financované zo štátneho rozpočtu. Po zavedení plánovaného školného títo študenti opäť vylepšia finančnú situáciu Vojenskej leteckej akadémie. V súčasnosti má Vojenská letecká akadémia podpísanú medzinárodnú zmluvu s americkou spoločnosťou US Aviation Services vo výcviku súkromných pilotov a technikov lietadiel L-39 a L-29 z USA a Kanady na obdobie do 1. 1. 2007. Rovnako aj americká spoločnosť Glynnel International Ltd., registrovaná vo Veľkej Británii, prejavila záujem vytvoriť spoločne s Vojenskou leteckou akadémiou v Košiciach slovensko-americkú leteckú univerzitu, na ktorej by študovali piloti a leteckí špecialisti z rôznych krajín sveta. Uvedená inštitúcia okrem zabezpečenia zahraničných študentov sa chcela zaviazať, že do rozvoja materiálno-technickej a výcvikovej základnej leteckej univerzity investuje 200 miliónov USD v priebehu 10 rokov. Tieto atribúty a dosiahnuté výsledky školy sú dostatočným dôvodom pre to, aby popri určitom ekonomickom zoštíhlení Vojenská letecká akadémia v Košiciach mohla bez problémov aj naďalej plniť nielen prioritné požiadavky na ňu kladené z Ministerstva obrany Slovenskej republiky, ale tiež od zahraničných partnerov. Veď na tomto našom malom Slovensku máme Vojenskú leteckú akadémiu, inštitúciu, ktorú nám svet závidí a vyslovuje nám slová uznania. Skúsenosti z posledných lokálnych vojen a bojov s terorizmom jednoznačne ukazujú na rastúci význam letectva, a preto by bola veľká škoda takúto významnú leteckú inštitúciu likvidovať. Môj návrh riešenia je nasledovný: Vzhľadom na medzinárodnú akceptovanosť Vojenskej leteckej akadémie ako aj zvýšený zahraničný dopyt aj z krajín NATO po leteckom vzdelávaní a výcviku v Košiciach ukazuje sa výhodnejšie Vojenskú leteckú akadémiu ponechať ako štátnu vysokú školu v pôsobnosti Ministerstva obrany Slovenskej republiky. Kvôli zníženiu finančných nákladov na prevádzku a k zefektívneniu činnosti Vojenskej leteckej akadémie je však potrebné vykonať, po prvé, znížiť počet študijných programov presunom veliteľsko-štábnych a lobistických študijných programov na Akadémiu ozbrojených síl v Liptovskom Mikuláši. Na Vojenskej leteckej akadémii by študovali len príslušníci leteckého personálu, piloti, riadiaci letovej prevádzky a leteckí technici. Po druhé, pre všetkých príslušníkov leteckého personálu zaviesť bakalárske štúdium a vzdelanie vykonať v duchu jednotných leteckých predpisov európskych krajín. Po tretie, vojensko-profesionálnu prípravu vykonať hlavne v rámci kurzov na Národnej akadémii obrany v Liptovskom Mikuláši. Na minimum znížiť počet profesionálnych vojakov a zamestnancov Vojenskej leteckej akadémie. Scivilnením profesionálnych vojakov sa ročne ušetrí približne 20 miliónov slovenských korún. Za úhradu umožniť štúdium civilných študentov pre potreby civilného letectva Slovenskej republiky. Školením zahraničných študentov zabezpečiť príjem 20 až 30 miliónov slovenských korún, ktoré by boli použité na rozvoj akadémie. Ponechaním Vojenskej leteckej akadémie sa vytvorí vhodná príležitosť rozvíjať pri nízkych nákladoch leteckú akadémiu ďalšej generácie, ktorá bude slúžiť medzinárodným požiadavkám niektorých členských štátov NATO a členských štátov v spojeneckých leteckých úradoch Európskych krajín. Podporou európskych leteckých štandardov sa Slovensko dostane do lepšieho kontaktu s vyspelými krajinami a bude schopné zúčastňovať sa viacerých spoločných projektov so západom. Výučbou a dodržaním európskych leteckých štandardov sa Vojenská letecká akadémia de facto stane štandardom pre letecké vzdelávanie a výcvik v Európe. K dôvodovej správe zákona mám určité pripomienky a to nasledovné: V dôvodovej správe na strane 2 sa uvádza, že cieľom zákona je vytvoriť legislatívny základ pre uskutočnenie plánovaných reformných a inovačných zmien v oblasti vojenského školstva všeobecne a osobitne pre zavedenie nových študijných programov a vojenských programov do systému prípravy vojakov a civilného personálu ozbrojených síl, integrovať vojenské vysokoškolské vzdelávanie, personálne, technické a materiálne kapacity, zriadiť akadémiu ozbrojených síl a národnú akadémiu obrany, ktoré preberú zodpovednosť za vojenské vysokoškolské vzdelávanie a za kariérne vzdelávanie dôstojníkov a práporčíkov Ozbrojených síl a tiež umožní zlúčenie Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach. V tejto súvislosti je potrebné povedať, po prvé, na zriadenie Národnej akadémie obrany, ktorá, ako sa v dôvodovej správe na strane 3 uvádza, bude systémom vstupných kurzov, kariérnych kurzov a odborných špeciálnych kurzov poskytovať ďalšie vzdelávanie dôstojníkom a práporčíkom, nie je potrebné prijímať zákon, takýto krok je v plnej kompetencii ministra obrany, veď ak minister obrany svojím rozhodnutím zruší vojenské stredné školy, tak svojím rozhodnutím môže zriadiť Národnú akadémiu obrany, ktorá bude vlastne len akýmsi doškoľovacím strediskom profesionálnych vojakov. Národná rada by nemala nahrádzať ministra obrany. Po druhé, zlúčenie Vojenskej leteckej akadémie s Technickou univerzitou nie je inovačnou zmenou, je len zrušením Vojenskej leteckej akadémie, lebo návrh zákona nepočíta s tým, že Technická univerzita bude pripravovať odborníkov pre vojenské letectvo, čo potvrdzuje skutočnosť, že Technická univerzita bude plniť úlohy súvisiace s ukončením vysokoškolského vzdelania, vojenských a civilných študentov študujúcich na Vojenskej leteckej akadémii podľa doterajších predpisov a s prípravou leteckého a pozemného personálu a špecialistov v študijných odboroch konštrukčného inžinierstva a informácií pre civilné letectvo Slovenskej republiky, teda mimopilotných študijných odborov, pozri strana 4 dôvodovej správy. Po tretie, ako sa v dôvodovej správe na strane 4 ďalej uvádza, Vojenská letecká akadémia je aj akreditovaná vysokoškolská vzdelávacia a vedecká ustanovizeň, ktorá od roku 1993 je bezfakultnou vysokou školou s minimálnym počtom riadiacich článkov, ktoré sú situované v jednom objekte s jediným spoločným logistickým zabezpečením. V súčasnosti poskytuje vysokoškolské vzdelávanie vo všetkých troch stupňoch. Vojenská letecká akadémia má dlhoročné skúsenosti s leteckým výcvikom a odbornou prípravou zahraničného leteckého personálu na základe konkrétnych dvojstranných medzinárodných dohôd. Má veľmi intenzívne a dlhoročné budované zahraničné kontakty s obdobnými európskymi školami Českej republiky, Maďarskej republiky, Poľskej republiky, Francúzska, Anglicka, Nemecka, Ruska, Ukrajiny ako aj v USA. Je to inovačná zmena, keď sa zruší svetoznáma letecká akadémia, ktorá ako jediná v rámci aliancie NATO zabezpečuje školenie leteckého personálu na ruskú leteckú techniku, ktorú, ako bolo rozhodnuté, budú vzdušné sily ozbrojených síl ešte dlho prevádzkovať. Začína sa modernizácia lietadiel MIG-29 a vrtuľníkov MI-24. Nie je to náhodou narušenie prípravy personálu a v konečnom dôsledku aj narušenie bojaschopnosti vzdušných síl? Nebolo by vhodné pred takým závažným rozhodnutím, ako je zrušenie Vojenskej leteckej akadémie, vykonať poslanecký prieskum na tejto akadémii? Po štvrté, zlúčenie Vojenskej leteckej akadémie s Technickou univerzitou, takzvanej štátnej vysokej školy s verejnou vysokou školou je v rozpore s ustanovením § 5 ods. 3 zákona č. 131/2002 Z. z. o vysokých školách v znení neskorších predpisov, ktorý stanovuje, že zlučovať sa môžu len verejné vysoké školy. Novelizácia citovaného ustanovenia, tak ako to predpokladá navrhovaný zákon, je neprístupná, pretože by vytvárala precedens a narušila by pôvodný zámysel zákonodarcu dôsledne oddeliť štátne a verejné vysoké školy. Po piate, predložený návrh zákona spoplatňuje štúdium pre študentov, ktorí nevykonávajú vojenskú službu, čo je v súčasnej dobe v rozpore s platnou legislatívou. Po šieste, prechod vojenských študentov Vojenskej leteckej akadémie na Technickú univerzitu podľa navrhovaného zákona vôbec nerešpektuje ustanovenie § 141 zákona č. 370/1997 Z. z. o vojenskej službe v znení neskorších predpisov, ktorá definuje podmienky štúdia profesionálnych vojakov. Po siedme, predložený návrh zákona nerieši prípad, keď vojenskí študenti súčasných vojenských akadémií z dôvodu nemožnosti pokračovať v štúdiu na doterajších akadémiách ukončia svoj služobný pomer. Vzhľadom na to, že skončenie služobného pomeru nebude u nich z dôvodov nimi zavinených, nebude od nich možné vymáhať náhradu nákladov vynaložených na ich naturálne a finančné zabezpečenie počas ich doterajšieho štúdia, prípravy alebo výcviku v zmysle ustanovenia § 71 a zákona č. 370/1997 Z. z. o vojenskej službe v znení neskorších predpisov. Pri súčasných počtoch vojenských študentov a súčasných problémoch so zaraďovaním nových absolventov vojenských akadémií na dôstojnícke funkcie vzhľadom na hodnostnú štruktúru môže ministerstvu obrany vzniknúť škoda vo výške až niekoľko desiatok miliónov korún. Kto túto škodu nahradí? Takýto prípad môže nastať zvlášť pri vojenských študentoch Vojenskej leteckej akadémie, ktorí vlastne po ukončení služobného pomeru budú môcť pokračovať v štúdiu vo svojej špecializácii na Technickej univerzite. Po ôsme, nedostatkom predloženého zákona je aj to, že neurčuje, ktorá súčasť Ozbrojených síl Slovenskej republiky zabezpečí pre vojenských študentov Vojenskej leteckej akadémie, ktorí po zlúčení s Technickou univerzitou prejdú na Technickú univerzitu, plnenie ich základných práv, naturálne zabezpečenie a uloženie zvrškov a iných osobných predmetov vrátane zbraní v zmysle ustanovení § 139, 139a a 143 zákona č. 370/1997 Z. z. o vojenskej službe v znení neskorších predpisov. Po deviate, prevod majetku štátu, ktorý je v správe Vojenskej leteckej akadémie, na Technickú univerzitu je v hrubom rozpore s ustanovením § 8 zákona č. 278/1993 Z. z. o správe majetku štátu v znení neskorších predpisov ako aj s ustanovením § 3 a 4 zákona č. 172/2004 Z. z. o prevode nehnuteľného majetku vo vlastníctve Slovenskej republiky na obec alebo vyšší územný celok. Uvedené ustanovenia jednoznačne stanovujú, že ak o prebytočný majetok štátu neprejaví záujem iná štátna rozpočtová alebo príspevková organizácia alebo obec či vyšší územný celok, musí sa uskutočniť osobitné ponukové konanie, na základe ktorého sa môže uskutočniť len odplatný prevod prebytočného majetku štátu. Vzhľadom na to, že Technická univerzita nie je štátnou rozpočtovou alebo príspevkovou organizáciou, schválenie navrhovaného prevodu majetku štátu v správe Vojenskej leteckej akadémie na Technickú univerzitu by vytvorilo neodpustiteľný precedens, ktorý by otvoril dvere nekontrolovaným prevodom štátneho majetku. Vzhľadom na to, že predložený návrh zákona porušuje zákon č. 131/2002 Z. z. o vysokých školách v znení neskorších predpisov, zákon č. 278/1993 Z. z. o správe majetku štátu v znení neskorších predpisov ako aj zákona č. 172/2004 Z. z. o prevode nehnuteľného majetku vo vlastníctve Slovenskej republiky na obec alebo vyšší územný celok, podám procedurálny návrh predložený návrh vrátiť na prepracovanie. Súčasne podávam pozmeňujúci návrh k tomuto návrhu zákona, a to v čl. 1, po prvé k § 2: doterajší § 2 sa vypúšťa v celom rozsahu, zlúčenie Vojenskej leteckej akadémie s Technickou univerzitou, takzvanej štátnej vysokej školy s verejnou vysokou školou je v rozpore s ustanovením § 5 ods. 3 zákona č. 131/2002 Z. z. o vysokých školách v znení neskorších predpisov, ktorý stanovuje, že zlučovať sa môžu len verejné vysoké školy. Novelizácia citovaného ustanovenia, tak ako to predpokladá navrhovaný zákon, je neprípustná, pretože by vytvorila precedens a narušila by pôvodný zámysel zákonodarcu dôsledne oddeliť štátne a verejné vysoké školy. Odkaz pod čiarou 3 sa vypúšťa. Zlúčenie Vojenskej leteckej akadémie s Technickou univerzitou nie je inovačnou zmenou, je len zrušením Vojenskej leteckej akadémie, lebo návrh zákona nepočíta s tým, že Technická univerzita bude pripravovať odborníkov pre vojenské letectvo, čo potvrdzuje skutočnosť, že Technická univerzita bude plniť úlohy súvisiace s ukončením vysokoškolského vzdelávania vojenských a civilných študentov študujúcich na Vojenskej leteckej akadémii podľa doterajších predpisov a s prípravou leteckého a pozemného personálu a špecialistov v študijných odboroch konkurenčného inžinierstva a informácií pre civilné letectvo Slovenskej republiky, teda mimopilotných študijných odborov, pozri strana 4 v dôvodovej správe. Po druhé, k § 3, doterajší § 3 sa označuje ako § 2. Po tretie, k § 4, doterajší § 4 sa vypúšťa v celom rozsahu. Národnú akadémiu obrany, ktorá nebude vysokou školou, ale ktorá, ako sa v dôvodovej správe na strane 3 uvádza, bude systémom vstupných kurzov, kariérnych kurzov a odborných a špecializovaných kurzov poskytovať ďalšie vzdelávanie dôstojníkom a práporčíkom, nie je potrebné zriaďovať zákonom. Zriadenie takejto inštitúcie v zmysle čl. 7 ods. 6 písm. a) organizačného poriadku Ministerstva obrany Slovenskej republiky je v plnej kompetencii Ministerstva obrany Slovenskej republiky. Podľa citovaného ustanovenia minister obrany Slovenskej republiky rozhoduje o zriadení, zrušení a zlúčení právnických osôb v pôsobnosti ministra. Poznámky pod čiarou k odkazom 4 až 9 sa vypúšťajú. Po štvrté, k § 5, doterajší § 5 sa označuje ako § 3. V doterajšom § 5 sa ods. 2 vypúšťa v plnom rozsahu. Prijatím uvedeného ustanovenia môže vzniknúť prípad, keď vojenskí študenti Vojenskej leteckej akadémie z dôvodu nemožnosti pokračovať v štúdiu na doterajšej akadémii ukončia svoj služobný pomer vzhľadom na to, že skončenie služobného pomeru nebude u nich z dôvodov nimi zavinených, nebude od nich možné vymáhať náhradu nákladov vynaložených na ich naturálne a finančné zabezpečenie počas ich doterajšieho štúdia prípravy alebo výcviku v zmysle ustanovenia § 71 a zákona č. 370/1997 Z. z. o vojenskej službe v znení neskorších predpisov pri súčasných počtoch vojenských študentov a súčasných problémoch v zaraďovaní nových absolventov vojenských akadémií na dôstojnícke funkcie. Vzhľadom na hodnostnú štruktúru môže ministerstvu obrany vzniknúť škoda vo výške až niekoľko desiatok miliónov korún. Poznámky pod čiarou k odkazom 10 až 12 sa vypúšťajú. V doterajšom § 5 sa ods. 3 označuje ako ods. 2. V doterajšom § 5 sa ods. 4 vypúšťa v plnom rozsahu. Uvedené ustanovenie v prípade vypustenia doterajšieho § 2 nie je potrebné. V doterajšom § 5 sa ods. 5 a 6 označuje ako ods. 3 a 4. V doterajšom § 5 sa v ods. 7, vypúšťajú slová. „a z vojenskej leteckej akadémie alebo národnú akadémiu a alebo na Národnú akadémiu obrany“. Uvedené slová v prípade vypustenia doterajšieho § 2 a § 4 nie sú potrebné. Doterajší ods. 7 sa označuje ako ods. 5. V doterajšom § 5 sa ods. 8 sa vypúšťajú slová: „alebo na Národnú akadémiu obrany“. Uvedené slová v prípade vypustenia doterajšieho § 4 nie sú potrebné. Doterajší ods. 8 sa označuje ako ods. 6. V doterajšom § 5 sa ods. 9 vypúšťa v plnom rozsahu. Uvedené ustanovenia v prípade vypustenia doterajšieho § 2 nie je potrebné. V doterajšom § 5 sa ods. 10, sa slová „7, 8, 9“ nahrádzajú slovami „5 a 6“. V doterajšom § 5 sa ods. 10 a 11 označuje ako ods. 7, 8. V doterajšom § 5 ods. 12 vypúšťa v plnom rozsahu. Uvedenie ustanovenia v prípade vypustenia doterajšieho § 2 nie je potrebné. V doterajšom § 5 sa ods. 13 označuje ako ods. 9. V doterajšom § 5 sa ods. 14 vypúšťa v plnom rozsahu. Prevod majetku štátu, ktorý je v správe vojenskej leteckej akadémie na technickú univerzitu, je v rozpore s ustanovením § 8 zákona č. 278/1993 Z. z. o správe majetku v znení neskorších predpisov ako aj s ustanovením § 3 a 4 zákona čl. č. 172/2004 Z. z. o prevode nehnuteľného majetku vo vlastníctve Slovenskej republiky na obec alebo vyšší územný celok. Uvedené ustanovenia jednoznačne stanovujú, že ak o prebytočný majetok štátu neprejaví záujem iná štátna rozpočtová alebo príspevková organizácia alebo obec či vyšší územný celok, musí sa uskutočniť osobitné ponukové konanie, na základe ktorého sa môže uskutočniť len odplatný prevod prebytočného majetku štátu vzhľadom na to, že technická univerzita je štátnou rozpočtovou alebo príspevkovou organizáciou. Schválenie navrhovaného prevodu majetku štátu správy vojenskej leteckej akadémie na technickú univerzitu by vytvorilo neodpustiteľný precedens, ktorý by otvoril dvere nekontrolovaným prevodom štátneho majetku. Po piate, k § 6. Doterajší § 6 sa vypúšťa v celom rozsahu. Uvedené ustanovenia v prípade vypustenia doterajšieho § 2 nie je potrebné. K čl. 2 k ods. 1. Doterajší ods. 1 sa vypúšťa v celom rozsahu. Novelizácia ustanovenia § 5 ods. 3 zákona č. 131/2002 Z. z. o vysokých školách v znení neskorších predpisov je neprípustná, pretože by vytvorila precedens a narušila by pôvodný úmysel zákonodarcu dôsledne oddeliť štátne a verejné vysoké školy. Poznámka pod čiarou k odkazu 3a sa vypúšťa. Po siedme, k ods. 2, doterajší ods. 2 sa označuje ako ods. 1. V doterajšom ods. 2 § 43 ods. 1 sa medzi slová, „študujú študenti“, vkladá slovo „najmä“. Slová „študenti, ktorí nevykonávajú vojenskú službu, ukončia štúdium v akademickom roku 2005/2006,“ sa nahrádzajú slovami, „so súhlasom ministra obrany môžu na vojenských vysokých školách študovať aj študenti, ktorí nevykonávajú vojenskú službu“. Zákaz štúdia na vojenských vysokých školách pre študentov, ktorí nevykonávajú vojenskú službu, by zavádzal určitý stupeň diskriminácie. V doterajšom ods. 2 § 43 ods. 3 sa vypúšťajú slová „pre študentov, ktorí nevykonávajú vojenskú službu, nie je štúdium bezplatné“. Uvedené slová zavádzajú spoplatnenie štúdia, čo je v rozpore so zákonom č. 131/2002 Z. z. o vysokých školách v znení neskorších predpisov. Poznámka pod čiarou k odkazu 20 sa vypúšťa. Po ôsme, k ods. 3. Doterajší ods. 3 sa označuje ako ods. 2. V doterajšom ods. 3 sa za slová „Akadémia ozbrojených síl“ pripájajú slová „v Liptovskom Mikuláši“ a dopĺňa sa názov „Vojenská letecká akadémia generála Milana Rastislava Štefánika v Košiciach“. K čl. III 9, k čl. 3, doterajší čl. 3 sa vypúšťa v celom rozsahu. Novelizácia zákona č. 321/2002 Z. z. o ozbrojených silách Slovenskej republiky v znení neskorších predpisov nie je potrebná. Poznámka pod čiarou k odkazu 11 sa vypúšťa. K čl. 4, doterajší čl. 4 sa označuje ako čl. 3. Ďakujem pekne za pozornosť.